
REGULAMENT PRIVIND PRESTAREA DE ACTIVITĂȚI ÎN FOLOSUL COMUNITĂȚII PE RAZA COMUNEI POIANA MĂRULUI

Cap. I. Dispoziții generale

Art. 1. Sancțiunea contravențională a prestării unei activități în folosul comunității poate fi aplicată exclusiv de către instanța de judecată.

Art. 2. Dispozițiile prezentului Regulament se aplică tuturor contravenienților persoane fizice pentru care instanța a dispus această măsură. Repartizarea se face individual, ținând seama de aptitudinile fizice, psihice și de nivelul pregătirii profesionale.

Art. 3. La stabilirea conținutului activității se va avea în vedere starea de sănătate a contravenientului. Sunt exceptate activitățile în locuri cu un grad ridicat de risc sau cele care, prin natura lor, pot pricinui suferințe fizice ori pot produce daune sănătății persoanei.

Cap. II. Domeniile în care se pot presta activități în folosul comunității

Art. 4. Activitatea în folosul comunității se prestează în cadrul Primăriei Comunei Poiana Mărului, în următoarele domenii și locații specifice:
a) Activități în folosul grădiniței, școlii, căminului cultural și a cimitirului de pe raza UAT Poiana Mărului;
b) Întreținerea și curățarea aleilor pietonale și trotuarelor;
c) Efectuarea unor lucrări de amenajare locală care nu presupun muncă calificată;
d) Curățarea rigolelor, colectarea deșeurilor și menținerea esteticii străzilor;
e) Decolmatarea de pâraie, canale, șanțuri, poduri și podețe;
f) Întreținerea, igienizarea și asigurarea curățeniei în zonele verzi și pe izlazul comunal;
g) Întreținerea arborilor și văruirea pomilor de pe raza comunei;
h) Îndepărtarea zăpezii și a gheții de pe drumurile din comună, trotuare și de pe căile de acces la instituțiile publice;
i) Curățarea de vegetație uscată și resturi menajere a terenurilor aflate în proprietatea publică sau privată a Comunei Poiana Mărului.

Cap. III. Executarea sancțiunii. Drepturi și obligații

Art. 5. Prestarea activității se dispune de Primar în baza mandatului de executare emis și comunicat de instanța de judecată. Primarul împuternicește Viceprimarul cu organizarea, îndrumarea și supravegherea directă a executării activității de către contravenient.
Art. 6. Contravenienții vor fi invitați în scris la sediul Primăriei Comunei Poiana Mărului, Județul Brașov, în vederea luării în evidență și punerii în executare a mandatului.

Art. 7.
(1) În executarea mandatului, Primarul stabilește prin dispoziție conținutul activității, condițiile de executare și programul de lucru.
(2) Identificarea locațiilor și evaluarea calitativă a lucrărilor efectuate cad în sarcina Viceprimarului comunei.
(3) Contravenientul va semna un angajament de lucru și de luare la cunoștință a obligațiilor, a programului și a numărului total de ore stabilit de instanță, conform Anexei 2 la HCL;
(4) Viceprimarul are obligația să raporteze operativ Primarului incidentele apărute pe parcursul lucrului, precum și confirmarea finalizării muncii.

Art. 8. Viceprimarul, prin intermediul personalului desemnat, va efectua instructajul individual obligatoriu privind securitatea și sănătatea în muncă (SSM) și PSI, consemnând orele efective în fișa de pontaj.

Art. 9. Sancțiunea se execută în afara programului normal de muncă al contravenientului (maximum 3 ore/zi). În zilele nelucrătoare, durata este de 6-8 ore/zi, dacă se asigură supravegherea. Dacă persoana nu are un loc de muncă și supravegherea este asigurată permanent, durata maximă de lucru nu poate depăși 8 ore/zi.

Art. 10. Primarul, prin intermediul Viceprimarului, va comunica instanței emitente data începerii executării, eventualele întreruperi sau refuzul explicit de executare a mandatului.

Art. 11.
(1) Neprezentarea nemotivată de 3 ori succesiv a persoanei obligate la muncă atrage sistarea procedurii, considerându-se refuz de executare, fapt ce se comunică imediat Judecătoriei.
(2) Absența este considerată motivată exclusiv pe criterii medicale, dovedite prin certificat medical.

Art. 12. Supravegherea generală revine Primarului prin persoane împuternicite.

Art. 13. Contravenientul are obligația să se prezinte în termen de 3 zile de la primirea mandatului la sediul Primăriei pentru luarea în evidență.

Cap. IV. Executarea sancțiunii în cazul minorilor

Art. 14. Activitățile în folosul comunității pot fi prestate și de minorii cu vârsta cuprinsă între 16 și 18 ani, dacă instanța a dispus astfel.
Art. 15. Minorul nu poate fi repartizat la munci care comportă riscuri, care îi pot afecta educația școlară, sau care îi pot dăuna sănătății și dezvoltării sale fizice, mentale ori morale.

Art. 16. Sancțiunea se execută după programul școlar (maximum 3 ore/zi). În zilele nelucrătoare sau vacanțe, durata este de maximum 6 ore/zi, cu asigurarea supravegherii obligatorii.

Cap. V. Sancțiuni și măsuri în caz de neexecutare

Art. 17. În cazul în care contravenientul, cu rea-voință, nu se prezintă sau refuză executarea sancțiunii, Primarul comunei Poiana Mărului va sesiza de îndată instanța de judecată în vederea înlocuirii muncii cu sancțiunea amenzii inițiale sau a altor măsuri legale, conform art. 21 din OG nr. 55/2002.

Cap. VI. Dispoziții finale

Art. 18. Toate activitățile se desfășoară cu respectarea strictă a normelor de protecție a muncii (SSM) și PSI.

Art. 19. Dacă înainte sau în timpul executării muncii în folosul comunității intervine o hotărâre definitivă de condamnare la o pedeapsă privativă de libertate cu executare, sancțiunea contravențională își încetează aplicabilitatea.

Art. 20. Activitatea se va derula cu respectarea legislației muncii. Primăria comunei Poiana Mărului va asigura, în funcție de specificul lucrării, echipamentele de protecție necesare (mănuși, veste reflectorizante etc.).

Art. 21. La finalizarea numărului de ore, compartimentul de specialitate însărcinat cu evidența va întocmi o adresă oficială de înștiințare către instanța emitentă a mandatului și va elibera cetățeanului o adeverință doveditoare a executării sancțiunii.


PREȘEDINTE ȘEDINȚĂ,                                                           Vizat pentru legalitate 
     Mihai NECULOIU                                                                 SECRETAR GENERAL
                                                                                                           Daniel Leonte POPA

